Truman Prince sê hy is 'orraait' | Netwerk24
Truman Prince sê hy is 'orraait'
Deur Jackie Kruger 11 Januarie 2019 17:42
Truman PrinceFoto: Nasief Manie
Truman Prince, die onderburgemeester van Beaufort-Wes, is in die hospitaal opgeneem, vermoedelik ná 'n hartaanval.
Prince het Vrydag in 'n stemboodskap aan sy kollegas gesê: "Comrades, ek is nou wel in die hospitaal, maar ek is darem nog orraait."
Nadia Ferreira, woordvoerder van die Wes-Kaapse departement van gesondheid in die Eden-distrik, het bevestig Prince is in die noodeenheid van die hospitaal op Beaufort-Wes opgeneem en sy toestand is stabiel.
"Daar is 'n moontlikheid dat hy na die George-hospitaal oorgeplaas kan word."
Mcebisi Kilani, ANC-raadslid van Beaufort-Wes, sê dit is 'n "ligte aanval" en dat Prince in die hospitaal "rus". Hy weet nie waar Prince was toe hy die aanval gekry het nie.
Kosie Haarhoff, Beaufort-Wes se munisipale bestuurder, sê hy was by die hospitaal, maar hy is nie by Prince toegelaat nie.
Prince het verder in sy stemboodskap gesê: "Ons wag net vir 'n paar toetse, maar ek is in good spirits, dankie vir die bekommernis en dankie vir die boodskappe, maar ek is orraait. Collective ons beweeg aan, moenie worry nie, baie, baie dankie."